Превжате зоз [www.pravno-informacioni-sistem.rs](http://www.pravno-informacioni-sistem.rs/)

На основи члена 85. пасус 21. Закона о основох системи образованя и воспитаня («Службени глашнїк РС», число 88/17, 27/18 – др. закон, 10/19, 6/20, 129/21 и 92/23) и члена 17. пасус 4. и члена 24. Закона о Влади («Службени глашнїк РС», число 55/05, 71/05 – виправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

министер просвити, приноши

**ПРАВИЛНЇК**

**о витворйованю дружтвено-хасновитей, односно гуманитарней роботи у установох образованя и воспитаня**«Службени глашнїк РС», число 10 од 9. фебруара 2024.

Член 1.

Зоз тим правилнїком ше предписує блїзши условия, способ, змист, длужину, местo и час окончованя и други питаня хтори значни за витворйованє дружтвено-хасновитей, односно гуманитарней роботи у установох образованя и воспитаня.

Член 2.

Дружтвено-хасновита, односно гуманитарна робота (у дальшим тексту: дружтвено-хасновита робота), у смислу того правилнїка, облапя активносци з чиїм ше витворйованьом розвива дружтвено одвичательне справованє школярох.

Дружтвено-хасновита робота, у смислу того правилнїка, одноши ше на дружтвено-хасновиту и гуманитарну роботу хтору школа планує зоз рочним планом роботи у рамикох плану защити од насилства и витворює з цильом уключованя шицких школярох до планованя и реализациї тей роботи, як и до дружтвено-хасновитей и гуманитарней роботи хтору ше релизує у рамикох помоцнєтей воспитней роботи.

Член 3.

Активносци дружтвено-хасновитей роботи то тоти активносци: гуманитарни акциї; еколоґийни акциї ушореня школи, учальньох, других просторийох, як и школского окруженя; акциї збераня материялох за рециклованє; пририхтованє, односно ушоренє школского простору за отримованє школских манифестацийох, виставох, госцованьох, спортских и других змаганьох; нащиви установом социялней защити за змесценє дзецох и младежи, домом старих и Червеному крижу; и други активносци з якима ше доприноши ґу розвою емпатиї, толеранциї и унапредзованю одношеньох хтори ше снує на медзисобним уважованю и сотруднїцтве.

Предкладанє активносцох хтори заняти у установох образованя и воспитаня можу плановац и реализовац у складзе зоз рочним планом защити од насилства, як и у рамикох помоцнєтей воспитней роботи ше находза у Прилогу, хтори видруковани ґу тому правилнїку и хтори його часц.

Член 4.

Зоз участвованьом школярох при планованю и реализациї активносцох дружтвено-хасновитей роботи хтору орґанизую заняти у школох, витворює ше условия за утвердзованє оцени зоз справованя и по тей основи, од другей класи основней школи и у шицких класох штреднєй школи.

Член 5.

Дружтвено-хасновита робота ма превентивну функцию и доприноши ґу розвою емпатиї, солидарносци и сотруднїцтва, активизма, як и основних моралних вредносцох и зоз унапредзеньом медзипредметней компетенциї одвичательней учасци у демократским дружтве, а у складзе зоз референтним рамиком компетенцийох за демократску културу Совиту Европи (РОДК).

Циль дружтвено-хасновитей роботи то, попри иншим, унапредзиц при школярох компетенциї потребни за одвичательну учасц у дружтве, як и їх моцнєнє у почитованю и промовованю людских правох.

Зоз планом защити од насилства, планує ше активносци дружтвено-хасновитей роботи до хторих ше уключує школярох, занятих и родичох, односно других законских заступнїкох (у дальшим тексту: родитель), у рамикох установи або у сотруднїцтве з локалну заєднїцу и другима установами.

Дружтвено-хасновиту роботу ше муши так орґанизовац же би нє загрожовала психични и физични интеґритет учашнїкох, безпечносц и здравє.

У ситуациї кед ше дружтвено-хасновиту роботу планує за школяра хтори ходзи на наставу по индивидуалним образовним плану, бере ше до огляду и думанє тиму за инклузивне образованє.

Член 6.

Кед ше дружтвено-хасновиту роботу хаснує як єдну з активносцох помоцнєтей воспитней роботи, вона представя форму ресторативней дисциплини.

Ресторативна дисциплина то приступ з яким ше оможлївює зменшац або одстранїц чкоду яка настала, односно пошлїдки тей чкоди, розвивац свидомосц о одвичательносци и пошлїдкох власного и справованя других и виправяц одношеня уключених бокох.

Кед ше хаснує у рамикох помоцнєтей воспитней роботи, циль одредзованя дружтвено-хасновитей роботи у школох, хтору ше витворює у складзе зоз тим правилнїком, то превенция нєжаданого и дружтвено нєприлаплївого справованя школярох през розвиванє жаданих и позитивних формох справованя.

Наставнїк, односно фахови сотруднїк у школи, за розвиванє жаданих/позитивних формох справованя школярох и конструктивне ришованє конфликтох, применює совитодавну роботу, технїку диялоґу, роботу по роботньох, поступок школскей медияциї, уключованє парняцкей медияциї и друге.

Член 7.

Дружтвено-хасновиту роботу ше планує и реализує у рамикох помоцнєтей воспитней роботи школяра за зробене лєгчейше або чежше потупенє обовязкох школяра, як и потупеня забрани хтора ушорена зоз законом з яким ше ушорює основи системи образованя и воспитаня, а водзаци рахунку о психофизичней и здравственей способносци, возросту и достоїнства школяра.

У ситуациї потупйованя забрани або чежшого потупеня обовязкох школяра, при виборку плану помоцнєтей воспитней роботи за школяра, тим за защиту, у сотруднїцтве зоз родичами, одредзує активносци дружтвено-хасновитей роботи за школяра.

У ситуациї лєгчейшого потупйованя обовязкох школяра и першого уровня парняцкого насилства, при планованю активносцох помоцнєтей воспитней роботи за школяра, оддзелєньски старшина, у сотруднїцтве зоз родичами, одредзує активносци дружтвено-хасновитей роботи за школяра.

Родитель длужен активно участвовац при витворйованю плану помоцнєтей воспитней роботи, як и при реализациї дружтвено-хасновитей роботи.

Родитель одвичательни кед школяр одбиє участвовац у реализациї активносцох дружтвено-хасновитей роботи, у складзе зоз Законом.

Член 8.

Установа планує активносци у складзе зоз своїма потребами, специфичносцами, можлївосцами, условиями и цилями, самостойно або у сотруднїцтве зоз релевантнима институциями, орґанизациями, локалну заєднїцу и под.

Заняти у школох планую и реализую активносци дружтвено-хасновитей роботи вєдно зоз школярами, з уключованьом родичох. Нєобходне до планованя активносцох уключиц и родичох школярох.

Член 9.

Дружтвено-хасновиту роботу ше витворює у просторийох школи под надпатрунком наставнїка, у складзе з прецену, зоз участвованьом родичох, директора, односно фахового сотруднїка або звонка просторийох школи, у сотруднїцтве зоз компетентним центром за социялну роботу и другима релевантнима установами/институциями.

Активносци дружтвено-хасновитей роботи мож орґанизовац и витворйовац у ґрупи, оддзелєню, класи, односно класи у рамикох школи, як и у другей установи, самостойно або з потримовку парнякох, занятих у установи, директора, родичох и др.

Член 10.

У рамикох помоцнєтей воспитней роботи, при планованю активносцох дружтвено-хасновитей роботи, треба вжац до огляду окремносци школяра и файту потупеня хторе зробене.

Плановани активносци нє шму загрожовац достоїнство, психични и физични интеґритет школяра, безпечносц и здравє.

Активносци ше муши присподобиц ґу возросту и муша буц у смисловей лоґичней вязи зоз зробеним потупеньом обовязкох школяра, односно потупеньом забрани.

Вибрана активносц дружтвено-хасновитей роботи би требала мац за циль розвиванє вредносней системи при школярови цо зробел насилство, а реализация тей активносци би нє шмела спричинїц виктимизацию особи хтора прецерпела насилство.

Член 11.

За дружтвено-хасновиту роботу ше предписує период/динамику, способ витворйованя, провадзеня и даваня звитох о витворйованю и ефектох активносцох у рамикох плану помоцнєтей воспитней роботи.

При одредзованю активносцох дружтвено-хасновитей роботи у рамикох помоцнєтей воспитней роботи, одредзує ше тирванє тей активносци, частосц и часови период/динамику, беруци до огляду характеристики школяра, його возрост и оптимални час за квалитетне и дїлотворне витворйованє активносцох.

Препоручене тирванє активносци то 30 до 60 минути и динамику витворйованя ше одредзує у складзе зоз характеристиками активносцох и планом помоцнєтей воспитней роботи (препоручує ше орґанизовац активносци штири раз до тижня през штири тижнї).

Член 12.

Евидентованє и евалуацию ефектох дружтвено-хасновитей роботи ше окончує при утвердзованю оценох школярох зоз справованя од другей класи основней школи, под час и на концу полроча, як и у рамикох звиту о помоцнєтей воспитней роботи школярох и звиту о реализациї рочного плану роботи у рамикох плану защити од насилства.

Член 13.

Зоз дньом ступаня на моц того правилнїка, престава важиц Правилнїк о витворйованю дружтвено-хасновитей роботи, односно гуманитарней роботи («Службени глашнїк РС», число 68/18).

Член 14.

Тот правилнїк ступа на моц осми дзень по обявйованю у «Службеним глашнїку Републики Сербиї».

Число: 110-00-00247/2023-04

У Беоґрадзе, 5. фебруара 2024. року

**МИНИСТЕР,**

**Проф. др Славица Дюкич Деянович, с.р.**

**ПРИЛОГ**

|  |
| --- |
| **ПРЕПАТРУНОК****АКТИВНОСЦОХ ДРУЖТВЕНО-ХАСНОВИТЕЙ РОБОТИ ХТОРИ ЗАНЯТИ У УСТАНОВОХ ОБРАЗОВАНЯ И ВОСПИТАНЯ МОЖУ ПЛАНОВАЦ И РЕАЛИЗОВАЦ У СКЛАДЗЕ ЗОЗ РОЧНИМ ПЛАНОМ ЗАЩИТИ ОД НАСИЛСТВА, ЯК И У РАМИКОХ ПОМОЦНЄТЕЙ ВОСПИТНЕЙ РОБОТИ** |
| * Орґанизованє гуманитарних акцийох за вулнерабилни/чувствительни ґрупи (представох, концертох, манифестацийох, виставох, зберанє прилогох, бавискох и донацийох, гуманитарни базари, спортски манифестациї и под.);
* Орґанизованє гуманитарних акцийох за животинї (акциї карменя и удомйованя напущених животиньох, зберанє прилогох, волонтиранє у азилу за животинї, орґанизованє манифестацийох, базарох и под.);
* Нащиви установом социялней и здравственей защити и другим установом хтори ше занїмаю зоз гуманитарну роботу (доми за дзеци без родительского стараня, доми за стари особи, дньове пребуванє за дзеци зоз завадзанями у розвою и инвалидитетом и под.) з цильом реализациї гуманитарних акцийох або дружтвених активносцох;
* Орґанизованє еколоґийних акцийох, акцийох защити животного штредку и животиньох, акцийох рециклованя у установи и у сотруднїцтве з локалну заєднїцу або релевантнима институциями, орґанизациями; обучованя и преподаваня на тему еколоґиї, защити животного штредку и примарного рециклованя з цильом дзвиганя еколоґийней свидомосци;
* Ушоренє простору школи або у локалней заєднїци – паркох, спортских теренох, двора школи (садзенє древох, квеца, поставянє хижкох за птици у школским дворе и городским парку и под.);
* Орґанизованє тематичних трибинох, преподаваньох, округлих столох, роботньох на рижни теми (превенциї насилства, менталне здравє младих, здрави стили живота, полно преношаци хороти, психоактивни субстанци, защита од нєжаданей ґравидносци, сексуалне воспитанє, пандемийни хороти и значносц гиґиєни и др.);
* Активне уключованє школярох до уметнїцких орґанизацийох и тимох (школярски парламент, парняцки тим, тим за медияцию и под.);
* Формованє школярских клубох хтори ше буду занїмац зоз волонтерскима активносцами у рамикох школи (медзипарняцку потримовку, литерарни клуби и др.);
* Уключованє школярох до рижних проєктних/виглєдовацких активносцох школи (пририхтованє простору, материялох, промотивного материялу, реализация активносцох, презентация и под.);
* Уключованє школярох до орґанизованих активносцох школи – парняцка потримовка за ученє, у рамикох додатней и дополнююцей настави, пририхтованє за закончуюци испит, потримовку школяром при ученю, потримовка у предлуженим пребуваню (кед го єст у школи);
* Уключованє школярох до орґанизациї и реализациї рижних активносцох школи з цильом превенциї насилства и дискриминациї (преподавня, роботнї, Форум театер, Жива библиотека и др.);
* Креированє плану активносцох з нагоди означованя значних дньох/датумох през школски рок (Медзинародни дзень толеранциї, Медзинародни дзень защити дзецох од насилства, Шветови дзень менталного здравя, Дзецински тидзень, Медзинародни дзень дзецох, Медзинародни дзень особох з инвалидитетом и под.);
* Уключованє школярох до роботи школярскей задруґи, кед ю установа основала и
* Други активносци дружтвено-хасновитей роботи, у смислу того правилнїка.
 |

Надпомнуце: Наведзени активносци мож комбиновац и преширйовац з планованьом других активносцох у складзе зоз специфичносцами, можлївосцами, потребами и цилями школи, як и общима актами школи, а шицко пре креированє прилапююцого и толерантного окруженя, розвой емпатиї и пестованє одношеньох медзисобного уважованя, сотруднїцтва и нєнасилней комуникациї.